Verslag oor ‘redaksionele inmenging’ by SAUK binnekort bekendDie SAUK gaan Maandag ŉ verslag vrystel oor die bevindings van ŉ kommissie van ondersoek wat al ŉ jaar lank redaksionele inmenging by die openbare uitsaaier ondersoek. Die SAUK het in Mei verlede jaar twee hoëvlakkommissies van stapel gestuur. Een daarvan moes bewerings van redaksionele inmenging ondersoek, terwyl die ander kommissie na bewerings van seksuele teistering moes kyk. Die kommissies is op die been gebring ná aanbevelings van ŉ parlementêre ad hoc-komitee. SAUK-werkers het anonieme klagtes ingedien oor inmenging in die nuuskantoor en persoonlike gunste wat in die werkplek gedoen word. Nomsa Philiso, die destydse waarnemende groephoof, het toe gesê die kommissies is deel van die openbare uitsaaier se deurlopende korporatiewe pogings wat daarop “gemik is om die korporasie te help om ernstige voorvalle van magsmisbruik” te hanteer. Philiso het gesê dit is ŉ poging om die SAUK na sy grondwetlike mandaat te laat terugkeer, asook om die vertroue van aandeelhouers en die publiek terug te wen. Die ondersoek na beweerde inmenging is gelei deur die afgetrede uitvoerende hoof van die Persraad en veteraanjoernalis Joe Thloloe. Thloloe sal sy bevindings Maandag bekend maak.